Мр Добривоје Јовановић

Историјски архив Јагодина

Јагодински прота Јован Миловић  
учесник Кочине крајине

**Апстракт:***Увек када су покретани ратови између Аустрије или Русије са Турском, хришћанско становнштво је гајило наду за коначно ослобођење. Мада су таква очекивања више пута у прошлости била узалудна, поново су Срби у великом броју узели учешћа у новом аустро-турском рату, који је у народу познат као „Кочина крајина“. Посебан значај у том рату имала је Јагодинска нахија. У првој години ратовања, неколико пута су у Багрданском теснацу побеђене турске јединице. У сукобима после примирја, у Јагодини се налазио штаб Михаљевићевог фрајкора, јединице која је једино и водила борбу у централном делу Београдског пашалука. Мада је поново доживљен пораз, ратне операције допринеле су стварању војног искуства, а у националном погледу, дошло је до формирање идеја о самоуправи или независности.*

**Кључн речи**: *Коча Анђелковић, манастир Јошаница, Јагодина, фрајкор, Багрдански теснац.*

После друге неуспешне акције на заузимање Београда Аустрија је 9. фебруара 1788. године објавила рат Турској. Уочи објаве рата око 150 добровољаца под командом Јована Брановачког покушали су да потопи или заплене турске лађе код Смедерева. У исто време започето је и растурање аустријских прокламација у народу.

После напада на турске лађе код Смедерева Коча се није вратио у Ковин, већ се одвојио и кренуо по Србији да растура по народу аустријске ратне прокламације. Турци су после тога започели са пљачкањем и паљењем српских кућа и манастира. Да би се супротставио Турцима Коча је окупио око 40 људи и са њима је 11. фебруара напао на Пожаревац. После заузимања Пожаревца, Коча је отерао Турке из Паланке и Багрдана. После ових успеха састао се у Свилајнцу са јагодинском протом Јованом Миловићем, који му је помогао у растурању прокламација и подизању народа у јагодинској, крагујевачкој и смедеревској нахији. Са око 500 сакупљених људи освојили су Крагујевац. Све што су нашли од хране у Крагујевцу поделили су народу у околним местима. Пошто је нестало муниције Коча је морао да одступи према Дунаву.[[1]](#footnote-2)

Кочином акцијом веза између Ниша и Београда била је угрожена. Кочини добровољци хватали су турске гласоноше, и настојаи да спрече довоз хране у Београд и Смедерево. Једино је Дели Ахмед половином фебруара успео да пробије Кочину блокаду у Багрданском теснацу. Он је са 800 турских војника успео да се пробије, мада је имао два сукоба. Прво је нападнут од Кочиних добровољаца у Багрданском теснацу, а касније и код Кијева. У том сукобу изгубио је 64 својих људи, док је пало и 27 Срба.

У време сукоба са Дели Ахмедом око Багдранског теснаца Ауатријанци су покушали у ноћи између 16. и 17. фебруара напад на Смедерево. Аустријанци нису успели да освоје Смедерево, и већ су се ујутру 17. фебруара повукли.После неуспелог напада од стране аустријске војске на Смедерево, Коча се поново вратио у Ковин.

Нови прелазак у Србију учињен је 26. фебруара. Овога пута добио је задатак да затвори Цариградски друм и на тај начин да спречи довоз хране и оружја Турцима у Београд, јер су Аустријанци намеравали априла 1788. годне да га заузму. Сада се Кочина чета увећала на око 1200 људи. У тој војци, као нижи заповедници били су прота Јован Миловић и Максим Михаиловић, а вероватно и Кочин брат Петар,који ће нешто касније да са својом јединицом држи положаје око манастира Раванице.

Први сукоб са око 80 турских војника из Ћуприје догодио се 7 или 8. марта. У њему су Срби успели да нанесу пораз Турцима, али су се оно ипак пробили до Смедерева. Недељу дана после овог сукоба наишао је велики транспорт из Ниша. Био је састављен од око 200 товарних коња натоварених брашном. Транспорт је пратило око 1000 турских војника. Са транспортом је путовао и нови београдски тефтердар. Битка се одиграла 14. марта у Багрданском теснацу. У великој борби убијено је око 200 Турака, међу којима и тефтердар. Свих 200 коња са храном заробили су устаници. Поред заплењеног товара, заплењен је и тефтердаров пртљаг, у коме се налазила и његова преписка. Плен је послат у манастир Јошаницу, Кочин главни логор, а остаци разбијенох Турака гоњени су до Јагодине.После тога Коча је 16. марта одржао састанак са својим људима у манастиру Јошаници. На састанку је донета одлука о нападу на Јагодину. Одмах сутрадан 17. марта устаници су приступили нападу на Јагодину. Коча није успео да заузме Јагодину, мада је успео да потисне Турке и да зароби писма преко којих су Турци тражили помоћ из Београда и Ћуприје.Турци су 17. и 18. марта покушали да пробију блокаду и да отерају Кочу са положаја око Јагодине, али су оба пута били поражени.После неуспеха у борбама око Јагодине, Коча се са својим људима вратио у манастир Јошаницу.[[2]](#footnote-3)

Нешто пре свршетка борби око Јагодине, Коча је послао проту Јована Миловића, са још неколико свештеника и 12 других лица у Ковин. Они су однели заробљену преписку и известили Аустријанце о победи код Багрдана и борбама око Јагодине. Делегација је доставила и Кочино писмо у коме је тражена помоћ у муницији и бар 50-так аустријских војника и два трубача, како би Турци поверовали да се против њих бори Аустрија, јер Србима нису желели да се предају. Прота Миловић и остали у делегацији обратили су се најпре Брановачком, а касније и генералу Вечеју.Ове изасланике Вечеј је упутио генералу Вартенслебену, који се у Ковину састао са Миловићем. После разговора послао је проту Миловића и кнеза Јована Новаковића цару Јосифу, чији се долазак у Срем очекивао. Са царем Јосифом прота Миловић се састао у Петроварадину, где му је предао заплењену турску преписку, као доказ победе над Турцима код Багрдана. Цар је усвојио предлог о помагању устанка, ииздао је налог да се пошаље добровољцима у Србији хиљаду старих пушака са бајонетима и са потребном количином мунције. После два дана цар је донео одлуку да Кочи додели чин капетана. Због заслуга цар је Кочу одликовао и златном медаљом. Тада је наградио Јована Миловића са 50 дуката.

Следећи сукоб имао је Коча са војском Кара Хасана у Багрданском теснацу 31. марта. Да би обзбедио пролазак једног транспорта из Ниша намењеног Београду, Кара Хасан је кренуо из Београда са 300 коњаника и 400 пешака. Устаници су сазнали за овај план Турака. Коча је тражио да му се на време пошаље муниција како би могао да нападне и заплени транспорт. Муниција није послата, али су и поред тога устаници однели победу.После великих борби Турци су натерани у бегство. У борби је пало око 70 Турака, а много више је било рањених. Срби су имали двојицу погинулих и двојицу рањених људи.

Недовољна помоћ аустријске војске допринео је првим Кочиним поразима. Покушај Турака да поново успоставе везу са Београдом поновљен је почетком априла. Јаке турске јединице из Јагодине, које су бројале 3000 пешака и 400 коњаниа, 7. априла напале су Кочу код манастира Јошанице. Успели су да га потисну и да запале манастир. Добровољци су ипак касније успели да поново ослободе манастир Јошаницу. Тада долази до спајања Кочиних добровољаца са фрајкором Брановачког око 17. априла. У то време успешно се пробио турски транспорт за Београд, јер су га пратиле много веће снаге, него што су били Кочини добровољци и фрајкорци Брановачког.

Поучени искуством Турци више нису желели да шаљу транспорте са храном и муницијом за Београд без јаке пратње. Удружене снаге српских добровољаца и фрајкора Брановачког бројале су око 600 људи, док је турски транспорт имао много бројнију пратњу. Преходницу транспорта чинило је 800 коњаника, док је транспорт пратило 2000 војника. Иначе траспорт се састојао од 200 товарних коња и 400 натоварених биволских кола.

Крајем априла дошло је до новог сукоба. Да би обезбедио пролазак до тада највећег транспорта кроз багрдански теснац, из Београда је кренула турска војска са око 1000 људи. Они су се најпре сукобили са Кочиним људима у околини Раче, а 29. априла и са Кочом у околини Баточине. После великих борби Дели Ахмед је успео да се пробије до Јагодине.[[3]](#footnote-4)

После неколико неуспеха у блокирању теснаца, и сталног пристизања турских јединица, растурила се Кочина чета. Са најближим људима одступио је према Пожаревцу, док су остали добровољци остали да спашавају своје породице.

Касније долази до обнављања Кочине чете, али са мање успеха. За четири дана успео је да сакупи све 40 људи. Са њима се упутио према Јагодини, да би поново отежао пролазак турских јединица. Уз пут је чета нарасла на око 100 људи. Кочина чета је појачана са две чете банатског фрајкора, које су потпуно чинили добровољци из Србије. Под притиском нових турских јединица и недоласка аустријске војске, неколико нахија, међу којима јагодинска и ћупријска, биле су потпуно умирене.

У оваквим околностима Коча је код Кулича заузео нове положаје и омогућавао прелазак народа у Аустрију. Са напуштањем Кулича Кочине борбе у Србији су завршене. Преуређење Кочине чете и присједињење српско банатском фрајкору звршено је почетком јула 1788. године. У чети се налазио и прота Јован Миловић. Коча је са великим бројем својих добровољаца, погинуо у одбрани Ветеранијеве пећине код Брзаске септембра 1788. године. Велики број је погинуо и у чети Јована Миловића, који је до саме Кочине погибије био са њим.

После Кочине погибије и растурања његове чете, октобра 1788. године прота Јован Миловић је, по наређењу карловачког митрополита Мојсија Путника, привремено смештен у манастиру Хопово.Како је сам изјавио рукоположио га је рашки митрополит, не наводићи име.

После прекида примирја прикључује се фрајкору Михаила Михаљевића. Након освајања Београда од стране аутријске војске, онје са својом четом осматрао логор Абди паше код Гроцке. Тада је имао и мање окршаје са Турцима. У једном окршају погинула су шест Турчина, док су двојица заробљена и предата управнику Гроцке. Касније се са својом четом налазио код Колара ради осматрања кретања турских јединица према Смедереву и Пожаревцу. Ширио је лажне гласине о наступању главнине аустријске војске. То је поколебало турску војску, која се безглаво повлачила. Прота је јавио Михаљевићу о повлачењу Абди паше према Ћуприји. На основу те дојаве Михаљевић је без борбе заузео Јагодину и Ћуприју. По уласку фрајкора у Јагодину прота је 30 дана добијао податке о Турцима у Нишу преко неких својих пријатеља. Тада се налазио на Морави према Крушевцу осматрајући кретање Шашит паше. Истовремено је расчишћавао путеве од дрвећа због лакшег кретања војске и топова.

После пораза фрајкора Брановачког у крајини покушао да пружи помоћ. Али због бројне турске војске само се ограничио на осматрање њихових кретања.

У време кретања турске војке из Ниша према Параћину послат је са својом четом у Дреновац. Код Дреновца у близини Параћина имао је сукобе са мањим одељењима Турака. Победио их и приморао на повлачење. После повлачења Михаљевићевог фрајкора, прота Јован Миловић је остао са 500 људи код Јагодине. Поставио је своје страже код моста на Морави према Ћуприји и према Крушевцу и Трстенику. У Ћуприји је имао поново сукоб са Турцима. Успео је да их одбије, али када су дошли у великом броју морао је са својом четом да се повуче. Повлачећи се из Јагодине, кратко време се задржао у Багрдану. Због продирања турске војске из Крајине морао је да се из Багрдана повуче према Пожаревцу.

После низа неповољних околности за Аустрију, она је била приморана да склопи примирје са Турском 24. августа 1790. године. Турци су покушавали на све начине да поврате изгубљене територије. То је довело до масовног преласка народа на територију Аустрије. Са једног састанка народних првака у Београду, на коме је присуствовао и прота Јован Миловић, упућени су захтеви аустријској команди у вези пресељења становништва. Тада је је тражено да се Срби из Србије населе у областима у којима већ живи српско становништво, да се насељавају по сто и више породица заједно, и то са својим свештеницима, да добију сва права, привилегије и погодности које су већ имали Срби у Аустрији, да добију бесплатно или упола цене куће и земљиште, да добију за исхрану одређене количине житарица, а добију седмогодишње ослобађање од дажбина и да свештеници добију пензије.

Пошто није имао официрски чин сматрало се да нема права на пензију. Међутим, због својих заслуга децембра 1790. године упутио је молбу цару да му се додели пензија. Тек 8. фебруара 1791. године њему је додељена пензија од 15 форинти месечно. Незадовољан висином пензије, поново је упутио молбу 22. фебруара 1791. године. Тражио је пензију од 30 форинти, јер је сматрао да су његове заслуге на нивоу фрајкорског капетана. На основу ове молбе одобрена му је пензија од 30 форинти месечно, а ослобођен је и пореза

Молба Јована Миловића послата је најпре фелдмаршалу Вилису на мишљење. Он је одговорио 25. јануара 1791. године. Од епископа је обавештен да је Миловић за своју свештеничку делатност имао највише 280 а у најбољој години до 300 форинти. Осим тог прихода, трговао је са стоком и другим стварима. У Јагодини приликом избијања рата ништа осим своје куће није оставио. Сву своју имовину, која је без куће износила највише 3000 форинти, још пре објављивања рата сместио на сигурно место у Војводини. После тога придружио се Кочи. Према изјашњењу самог епископа недалеко од Јагодинеодузео је тефтедару 30000 пијастера. Све док је Коча са својим одредом ратовао, Миловић је био подређен Кочи. Када је Коча убијен Миловић је прешао у српски фрајкор као командир чете са платом од 20 форинти месечно. Његова улога била је да да допринесе исељавању Срба, и да прикупља вести са ратишта. Највише се истакао приликом заузимања Београда. После расформирања фрајкора није имао права на пензију, пошто није имао никакав официрски чин.

Према Валису Миловићева дела била су као и дела других људи од којих је састављен фрајкор. Њихова дела ограничавала су се на пустошење, пљачке и разбојништва. Ако би се ово одузело, не би остало скоро ништа што је од значаја. Није могло да се верује ни официрима у фрајкору, јер су сведочили свакоме који им је то тражио. Покушавано је да се претеривањем истакне важност њихових заслуга. Претеривало се и у значају ратовању фрајкора, па и из тог разлога није могло да се верује официрима.

По мишљењу Валиса Миловић не може да има право ни на пензију ни на одштету, и да треба да се одбије за сва времена. Што се тиче ослобађања од пореза, сматрао је да треба да се третира као и све друге насељене породице. На крају је предложио да се Миловић обрати архиепископу и митрополиту да би добио неку парохију.

У време када су се налазили у Бечу због захтева за доделом пензије, долази и до сарадње архимандрита Стевана са протом Јованом Миловићем. Они су 16. фебруара 1791. године упутили молбу цару у којој су молили да се при уговарању мира реши судбина народа. Та молба је довела до заузимања извесних ставова о народу, који остаје у Турској царевини, као и о оном делу народа, који би прешао у Војводину.

С пролећа 1791. године са Стефаном Јовановићем, архимандритом троношким, Василијем Радосављевићем, архимандритом студеничким израдили су један проглас, који би потписали угледни људи из целе Србије. Првенствено су желели да са прогласом упознају аустријског цара, па ако се у Бечу ништа није могло постићи да проглас однесу у Свиштово и тамо затраже од великих сила да се заштити српски народ. Прогласом су тражили аутономију каква је била и у Влашкој, као и овлашћење да као народни пуномоћници воде народне послове:

*Пречестњеишим господином архимандритом, преподобњеишим игуменом и проигуменом и прочим јеромонахом: честњејшим и протопрезвитером, благовјејњејшим свјашчеником поповомже и дјакоом и всјем чину церковному. По том же благородним и во Христа Бога правовјерним обркњазовом и прочим кнезовом, терговцем же и земљедјелцем, христољубивом војиству- И всјем православним Христијаном: обрјетајушчих сја во убогој сервијанској земљи и во всјехпредјелех славено-сербскоганарода: обшчество наше желајет редовати сја многољетно.*

*Вашему христољубију желећи благоје поспјешченије и а враги видемија и не видемија побједу и одољеније: и каковим љубо начином доброје награжденије за ваше спасеније и избављеније и освобожденије отљутога аминаго јада турецкога ига: које труда и трошка својего пошчадјели нисмо идући код елике господе и по мјестом говорећи и молећи за ваше спасеније, илити от царске стране помилованије: које јешче в Темишварје, в собору једну ишчанцију народа ради предложили јесмо с мољенијем да би се и пред царско величество изјавило и тако за нашу тшчету и погибељ не вјем от кого сокровена и пред царско лице неизнета другу иу Бјелиграда опредјелихом и та је такодже сокровена и неизјављена: ми же надајући се и чекајући какова буди от царске стране отговора и того не сподобисмо воспријати, донде же сами со својими ногами у беч не идохом, које тамо удостојих сја отговоре воспријати таковаго да ако би заостала Сербија цесарска да би со свачим наш народ помилован био и обдарен: то јест коњм, воловом и новцем и никакове дације за неколико да не бисте давали: ако ли би се Боже сохрани предала Сербија Турком, који би человјек пријегао на цесарску страну, да му се даде кућа царска и коње и волове и проче како смо више јављали: обаче боље би нам било у нашој земљи бистру воду пити: нежели овамо кафу с млеком и шећером варити: а ако находимо и разумјевамо у садашњем возмушченију: да милостивјеишиј цесар чрез внутренија в царстје својем њекоторија противности и раздори и несогласија принужден јест нашу земљу с толиким трошком и кровопролитијем освобожденују и освојенују паки Туркомвозвратити и мир с нашеју погибељију всјех закључити: тога ради вашему христољубију восписујемо: да ако би се така несрећа трефила: да се просимо и царско Величество молимо да би се со сваким начином мир закључио: како что је Каравлахија била да би ми турском царју отсјеком новце давали колико би се у миру закључило: а Турци у нас да се не мјешају нити нине паше ни муселими нама да суде. Но со обшче нароским согласијем да изберемо једнога от наших поглавитих људеј који ће всјем нам комендант бити: како что је био у Влашкој Богдан бег и он да би отсјек что би било између нас совокупљао и турском цару пошиљао; а ми на нашој да би могли мирно радити и себе уживати; за сије да просимо и молимо их царскоје величество да снами тако уредити могли би и на сије прошеније више помјанути лице архимандрити, игумени, јеромонаси, протопрезвитери, свјашченици, обор књазови и прочи књазови, терговци, земљедјелци и всје христољубивоје војинство који су војевали и кроз своју за земљу и отечество наше проливали: сви купио да бисте се на таковоје прошеније подписали и по овом берату нашему фришко опредјелили које ми хоћемо паки у беч исти: док се не би несрећа наша да се мир закључи потле нам неће бити за корист илити фајде пошчо би се мир закључио: но тога ради у Беч сада походимо да прошеније обшче народско царју представимо и ако не би могао аустријски дом сије совершити, то јест цесарскиј дом: ми живота и труда својего пошчадити не ћемо исти у конгрез то ест хелчиских собор и свим царствам тужбу предсавити да не би заостали под проклетим агарјанским насиљем и чтогод више можемо, трудћемо се заади вас за шчо ви сте нас содержавали до днес, а ми по свакој истини не жалимо и глави своје положити за вас.*

*То би могао митрополит Бјелиградскиј, обаче добио је епархију Будимску пак за тамо се стара а ми се немамо за шчо старати кромје за вас и до капље крови не ћемо се отрећи вас: но ми просимо от вас ваше подписаније: со сваким начином да ви нас на сије дјело шаљете от свега народа: како между вами јесмо се родили и ви нас за старије познали и како у почетку рата ми вас на воинство воздвизали и ви нас слушали тако сада да согласијем вашим идемо за вас говорити и одговор давати и то с вашими печати и подписом да нам опавите а ми колико је могући хоћемо се трудити и трошке својего и труда пошчадити не ћемо. То вам пишемо и добра здравија желимо: а ако сте тому благодарни на то се подпишите и Господа Бога усрдно молите да се сије дјело совершити будет. Ми же остајемо*

*Вашег христољубија всјех благ желатели,*

*Стефан Јовановић архинадрит троношки*

*Василије Радосављевић архимандрит студенички с братијају*

*Јован Миловић протопрезвитер јагодински.*

Свиштовским миром, који је потписан 4. августа 1791. године само је дата амнестија за српски народ, због учешћа у рату на страни Аустрије. Ферманима из 1793. и 1794 године потврђене су ранији органи власти. Поред везира и кадија у селима су управљали и кнезови, а у кнежинама и оборкнезови. Ферманом из 1796. године на чело 12 нахија постављени су оборкнезови који су сами

Јован Миловић је после преласка у Аустрију једно време живео у Руми, па у Бежанији. Касније се преселио у Карловце, где му је син похађао школу. У пролеће 1793. године прешао је да живи у Земуну. Сматрао је, да због активног учешћа у рату, није могао да врши свештеничку функцију. У Земуну је купио кафану „*Код златноганђела*“. Поред кафанског посла, почео је да се бави и свињарском трговином. У мају 1799. године склопио је уговор са земунским трговцем Николом Младеном о ортачкој трговини свињама. Намеравали у да у Србији купују мршаве свиње, да их превезу преко границе и продају. Ако их не би одмах продали, намеравали су да их хране о заједничком трошку. Јован Миловић је уложио у заједнички посао 400 гроша капитала и свој рад. Његов ортак је требало да уложи сав остали износ колико је било потребно за куповину 200 до 300 свиња. Миловић је плаћао просечно по комаду 21 грош. Заједничка трговина трајала је до фебруарар 1801. године. До тада су Јован Миловић и Никола Младен извезли из Србије 1895 комада свиња. Тада је започео судски спор између ортака, који је завршен тек крајем октобра 1802. године.

Умро је у Земуну 21. новембра 1803. године.

***Закључак****: Прота Јован Миловић имао је веома значајну улогу у аустро-турском рату, познатијем у Србији ка „Кочина крајина“. На самом почетку рата, заједно са Кочом Анђлковићем растурао је аустријске прокламације и дизао народ на устанак у јагодинској, смедеревској и крагујевачкој нахији. Као заповедник једне чете имао је нарочито успеха у неколико сукоба са Турцима у Багрданском теснацу, током фебруара и марта 1788. године. После Кочине погибије улази у састав Михаљевићевог фрајкора, такође као заповедник једне чете. После закључења мира између Аустрије и Турске живео је у Руми, Бежанији, Сремским Карловцима и Земуну.*

**Conclusion:**Priest Jovan Milović had a very significant role in Austro-Turkish War, known in serbia as „Kočina kraina“. At the very beginning of the war, together with Koča Andjelković, he was destroying tje Austria's proclamations and encouraged people on the Uprising in Jagodina, Smederevo and Kragujevac's nahia. As the commander of one company of soldiers he was especially successful in a couple of combats with the Turkish in BagrdanskiTesnac, during February and March in 1788. After Koča was killed, he entered the Mihaljevic's troops, also as a commander of one group. After the peace was signed between Austria and Turkey he lived in Ruma, Bežanija, Sremski Kalovci and Zemun.

Извори:

Стојан Новаковић, Прилог к српској историји око г. 1790, уз пошљедњи аустријски рат с Турцима, ГСУД, књига III, свеска XX, стр. 59-61.

“Пребегли из Србије на ову страну 1791. свештеници и калуђери, Српски сион, 1904, стр. 113.

Калуђери манастира Каленића и других манастира у Хопову, Српски сион, 1906, стр. 239.

Литература:

Душан Пантелић, Кочина крајина, СКА, књига LXXVIII, Београд 1930.

Душан Пантелић, Београдски пашалук после Свиштовског мира 1791-1794, Београд 1927.

Драгољуб Павловић, Србија за време последњег аустро-турског рата (1788-1791 г.), Београд 1910.

Душан Пантелић, Београдски пашалук пред Први српски устанак (1794-1804), Београд 1949.

1. Усвојoј молби прота Јован Миловић наводи да га је Коча још од 26. јануара 1788. године позвао да храбри народ на борбу против Турака. [↑](#footnote-ref-2)
2. У својој молби прота Јован Миловић наводи, да је, када је сазнао да је тефтердар пошао за Београд, сакупио чак 700 Срба, заробио тефдердара, његове пратиоце и преписку. У борби је пало 250 Турака. Том приликом дао је војсци, која је била без муниције, 300 патрона из својих сопствених залиха. У данима који су уследили сакупио је са Кочом 300 Срба и напали су Турке у Јагодини, где су после осмочасовне борбе убили 47 Турака. Ипак у овом нападу нису успели да ослободе Јагодину. Део војске је отишао у манастир Јошаницу, а део у Багрдански теснац. После те борбе отишао је у Ковин и Ватенслебену предао писма које је заробио тефдердару. [↑](#footnote-ref-3)
3. Прота Јован Миловић о борбама са дели Ахметом наводи да се са 400 људи сукобио у багдранском теснацу против 800 људи Дели Ахмета. У борби је пало 64 Турчина и 27 Срба. Јован Миловић наводи да су Турци и јуна месеца запалили манастир Јошаницу и побили многе Србе. Из његове групе убијено је 70 људи. Тада је и он остао без своје имовине. [↑](#footnote-ref-4)